Forslag til RÅDETS FORORDNING om ændring af forordning (EF) nr. 539/2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav

(forelagt af Kommissionen)

BEGRUNDELSE

Rådet vedtog den 15. marts 2001 forordning (EF) nr. 539/2001 [1] om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav.

[1] EFT L 81 af 21.3.2001, s. 1.

Rumænien er opført i forordningens bilag II (tredjelande, hvis statsborgere er fritaget for visumpligt) og markeret med en asterisk, der henviser til artikel 8, stk. 2. Det fremgår heraf, at Rådet i overensstemmelse med traktatens artikel 67, stk. 3, træffer afgørelse på et senere tidspunkt om anvendelsen af fritagelsen fra visumpligten for rumænske statsborgere på grundlag af en rapport med de nødvendige henstillinger, som Kommissionen skal forelægge Rådet senest den 30 juni 2001. I rapporten skal der redegøres for de forpligtelser, som Rumænien er rede til at indgå vedrørende ulovlig indvandring og ulovligt ophold, herunder repatriering af personer uden opholdstilladelse, der kommer fra dette land.

Kommissionen har tilstillet Rådet den pågældende rapport [2].

[2] KOM(2001) 361 endelig af 29.6.2001.

I rapporten konstateres, at Rumænien har gjort klare lovgivningsmæssige og organisatoriske fremskridt med hensyn til ulovlig indvandring, repatriering af rumænske statsborgere, der opholder sig ulovligt i medlemsstaterne, visumpolitikken og grænsekontrollen. I rapporten nævnes ligeledes de forpligtelser, som Rumænien har indgået på de forskellige områder.

Kommissionen henstiller således i sine konklusioner i rapporten, at Rådet beslutter, at der gennemføres en dispensation fra visumpligten for så vidt angår rumænske statsborgere med virkning fra den 1. januar 2002. Kommissionen forelægger derfor Rådet vedlagte forslag til ændring af forordning nr. 539/2001. Formålet hermed er at lade de bestemmelser i forordningen bortfalde, hvorefter Rådet på et senere tidspunkt træffer afgørelse om fritagelse fra visumpligten for rumænske statsborgere.

Med sit forslag om at bringe den midlertidige situation til ophør, som forordning nr. 539/2001 sætter Rumænien i, bekræfter Kommissionen den politik, som både dens oprindelige forslag af 26. januar 2000 [3] og dens ændrede forslag af 21. september 2001 [4] var udtryk for. Indførelse af fritagelse fra visumpligt for rumænske statsborgere er ligeledes i overensstemmelse med det ønske, som Europa-Parlamentet senest gav udtryk for i sin udtalelse af 5. juli 2000 [5] om Kommissionens forslag af 26. januar 2000.

[3] EFT C 177 af 27.6.2000, E/66.

[4] EFT C 376 af 29.12.2000, E/1.

[5] EFT C

BEMÆRKNINGER VEDRØRENDE ARTIKLERNE:

Artikel 1:

Hermed bortfalder de bestemmelser i artikel 8 i forordningen, hvorved der midlertidigt er visumpligt for rumænske statsborgere, og som fastsætter, hvorledes denne midlertidige situation kan bringes til ophør. Kun stykket i artikel 8 om ikrafttrædelse forbliver gyldigt.

Artikel 2:

I overensstemmelse med artikel 1 fjerner denne artikel de elementer i bilag II (liste over tredjelande, hvis statsborgere er fritaget for visumpligt), der henviser til den midlertidige ordning, der fastsættes i artikel 8.

Artikel 3:

Denne artikel fastsætter nærværende forordnings ikrafttrædelse, uden at den tidligere forordning ændres.

2001/0231 (CNS)

Forslag til RÅDETS FORORDNING om ændring af forordning (EF) nr. 539/2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav

RÅDET FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 62, punkt 2, litra b), nr. i),

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) I forordning nr. 539/2001 er Rumænien opført blandt de tredjelande, hvis statsborgere er fritaget for visumpligt, men Rådet skal på et senere tidspunkt træffe afgørelse om iværksættelse af fritagelsen. Denne afgørelse træffes på grundlag af en rapport ledsaget af de nødvendige henstillinger, som Kommissionen skal forelægge Rådet senest den 30 juni 2001.

(2) Kommissionen konstaterer i sin rapport af 29. juni 2001, at Rumænien ubestridt har gjort fremskridt med hensyn til ulovlig indvandring, visumpolitik og grænsekontrol. Den noterer sig i øvrigt de rumænske forpligtelser på dette område. Som konklusion på rapporten henstiller Kommissionen til Rådet, at det iværksætter fritagelsen fra visumpligten for rumænske statsborgere fra den 1. januar 2002.

(3) for at iværksætte visumfritagelsen for rumænske statsborgere bør de bestemmelser i forordning nr. 539/2001 ophæves, hvorved den midlertidige visumpligt opretholdes -

UDSTEDT FØLGENDE FORORDNING:

Artikel 1

Artikel 8 i forordning nr. 539/2001 affattes således:

" Denne forordning træder i kraft på tyvendedagen efter offentliggørelsen i De Europæiske Fællesskabers Tidende."

Artikel 2

I bilag II i forordning nr. 539/2001 bortfalder følgende:

- Den asterisk, der er anført ud for Rumænien

- Fodnoten med asterisk, der henviser til artikel 8, stk. 2.

Artikel 3

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.

Bruxelles, den .

På Rådets vegne

Formand